Ekspertët: Me vullnetin e Beogradit dhe Prishtinës tensionet mund të zbuten
Ish-ambasadori i SHBA në NATO dhe nënpresidenti për programet në Fondin Gjerman Marshall kometojnë për veriun e Kosovës.
Si ambasadori Volker, ashtu edhe zoti Vejvoda këshillojnë që situata e tanishme të shihet në perspektivë. Zoti Volker thotë se situata në Veri është krijuar nga një grup aktivistësh që kanë ardhur në Mitrovicë dhe kanë ngritur në këmbë popullsinë lokale. Ai shton se NATO-ja dhe KFOR-i kanë përgjegjësinë të mos pranojnë situatën e krijuar. Ai thotë se vështirësitë e krijuara nuk duhet të çojnë në zgjidhje që do të paraqisnin rrezik, siç është ideja e hedhur për ndryshimin e kufijve, apo këmbimit të territoreve gjë që sipas tij do të shkaktonte efektin domino në rajon. “Unë nuk besoj në ndryshimin e kufijve. Unë e shoh veriun si pjesë të Kosovës. Dhe do të dëshiroja që komuniteti i atjeshëm ta pranojë që është pjesë e Kosovës por edhe të ndjehet mirë që është pjesë e Kosovës, që do të thotë që të drejtat dhe interesat e tyre të respektohen dhe ata ta ndjejnë një gjë të tillë”. Për zotin Vejvoda, kjo do të thoshte që statusi i veriu të kishte edhe një emër. Thelbi sipas tij do të ishte marrëdhënie mes komunitetit serb dhe Beogradit, për çështje si arsimi dhe shëndeti, pjesë të ndryshme të financimit dhe kjo do të mundësojë që Prishtina të mos mendojë se e ka humbur atë pjesë territori. Të dy eskpertët këshillojnë që vëmendja e Beogradit, Prishtinës dhe komunitetit ndërkombëtar të përqendrohet tek integrimi. Për Ballkanin në përgjithësi, jo vetëm për Kosovën, nëse shihet nga e ardhmja, atëherë vëmendja nuk duhet të jetë tek kufijtë brenda Ballkanit, por tek reformat e nevojshme që i gjithë rajoni të bëhet pjesë e Bashkimit Evropian, thotë zoti Volker. Ai thekson se me gjithë sfidat e tjera, këtë mesazh duhet të përforcojë edhe BE-ja dhe Uashingtoni, ashtu si edhe mesazhin për bashkëpunim të Beogradit dhe Prishtinës. Zoti Vejvoda bie dakord: E rëndësishme thonë ekspertët është që të gjitha palët ta kuptojnë që efektet pozitive të deritanishme të mos shkatërrohen nga diçka që është e zgjidhshme dhe në interes si të Prishtinës edhe të Beogradit.